Müüt: rase ei tohi süüa maksa, sinihallitusjuustu, kala, viinamarju jne. Tegelikkus: rase võib süüa kõike, mida ta soovib.  Maks sisaldab rohkelt  A-vitamiini (85 grammis maksas on A-vitamiini 12 korda rohkem, kui piisab päevaseks vajaduseks) ja selle suurenenud hulk kolmel esimesel raseduskuul võib põhjustada loote väärarenguid. Korra nädalas maksapasteedi või -kastme söömine ei tee aga halba.  Sinihallitusjuust ehk siis pigem töötlemata ja kontrollimata piimast valmistatud juustud võivad sisaldada bakterit, mis põhjustab haigust nimega listerioos. Meie kaubandusvõrgus selliseid tooteid tõenäoliselt ei leiagi. Ettevaatlik võiks olla n-ö kodus  valmistatud piima- ja juustutoodetega.  Toores töötlemata ja kontrollimata lihas, kalas ja munades võib samuti leiduda baktereid, mis võivad tervisele ohtlikuks osutuda.  Viinamarjad sisaldavad palju fruktoosisuhkrut. Nende rohke tarbimine (kilo ja üle selle päevas) võib tekitada olukorra, kus keha ei jaksa suhkrut ümber töödelda ja neerud hakkavad suhkruid uriini kaudu eritama. Seega suureneb neerude koormus ja see võib mõjutada raseda tervist.